PREDKLADACIA SPRÁVA

Ministerstvo životného prostredia SR vypracovalo a vláda Slovenskej republiky svojím uznesením č. 22 z 18. januára 2012 schválila Národný akčný plán pre zelené verejné obstarávanie v Slovenskej republike na roky 2011 až 2015 (ďalej len NAP GPP II).

Strategickým cieľom NAP GPP II je z*výšiť podiel uplatňovania GPP v SR na úrovni ústredných orgánov štátnej správy (ÚOŠS) na 65 % a na úrovni samosprávnych krajov a  miest na 50 % do roku 2015.*

Uznesením vlády SR č. 22/2012 v bode B.4. uložila vláda ministrom a predsedom ostatných ústredných orgánov štátnej správy SR *„uplatňovať princípy zeleného verejného obstarávania v rámci svojej pôsobnosti“* , a v bode B.5. *„spolupracovať pri plnení úloh, obsiahnutých v Národnom akčnom pláne pre zelené verejné obstarávanie v SR na roky 2011 – 2015“*. V bodoch C.1. a C.2. sú rovnaké úlohy odporúčané predsedom samosprávnych krajov a predsedovi ZMOS.

V bode B.2. tohto uznesenia vláda uložila *ministrovi životného prostredia v spolupráci s ministrami a predsedami ostatných ústredných orgánov štátnej správy SR predkladať na rokovanie vlády každoročne do 30. júna pravidelné informácie o implementácii Národného akčného plánu pre zelené verejné obstarávanie v SR na roky 2011 až 2015 za aktuálny rok*.

Pre naplnenie bodu B.2. uznesenia vlády SR č. 22/2012 pripravila Slovenská agentúra životného prostredia – Centrum odpadového hospodárstva a environmentálneho manažérstva (ďalej SAŽP -COHEM) v spolupráci s MŽP SR dotazník, ktorého cieľom bolo monitorovať úroveň začleňovania environmentálnych požiadaviek do verejných zákaziek. Výsledky monitorovania a hodnotenia boli podkladom pre predkladaný materiál a stanú sa tiež súčasťou monitorovacej správy, ktorú má Slovenská republika povinnosť každoročne predkladať Európskej komisii.

V rámci prieskumu za rok 2012 zo 450 oslovených subjektov na dotazník odpovedalo 292 subjektov, z čoho bolo **284 verejných obstarávateľov** v zmysle § 6 odseku 1 zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“), medzi ktorými bolo 6 ministerstiev, 226 ostatných ústredných orgánov štátnej správy a nimi zriadených organizácií, 3 samosprávne kraje, 36 miest a 5 mestských častí Bratislavy a Košíc a **8 obstarávatelia** v zmysle § 8 zákona o verejnom obstarávaní, čo znamená, že 64,9 % oslovených subjektov sa do prieskumu zapojilo. Z tohto počtu zapojených subjektov však 17 respondentov nedodalo potrebné údaje a 4 subjekty nerealizovali verejné obstarávanie, teda spolu 21 subjektov, hoci sa do prieskumu zapojili, nebolo do vyhodnotenia zaradených.

Priemerná úroveň uplatňovania princípov GPP v SR bola stanovená na základe 2 indikátorov:

*Indikátor 1* = % GPP z celkového verejného obstarávania vo väzbe na počet zákaziek (uzatvorených zmlúv a objednávok).

*Indikátor 2* = % GPP z celkového verejného obstarávania vo väzbe na hodnotu uskutočnených zákaziek (uzatvorených zmlúv a objednávok s DPH).

**Na základe indikátora 1 bola vyhodnotená priemerná úroveň GPP 5,0% a na základe indikátora 2 dosiahla priemerná úroveň GPP 20,6%.**

Indikátor 1 vzrástol o 2,9 percentuálneho bodu, na čom sa v najvyššej miere podieľali ÚOŠS a ich podriadené organizácie (+ 3,3 p. b.) a u miest i u  obstarávateľov bol rovnaký nárast o 2,6 p. b. Zároveň došlo k poklesu priemernej úrovne GPP v Indikátore 2 o 21,6 p. b., a to najmä výrazným poklesom indikátora 2 u ÚOŠS a ich podriadených organizácií (- 35,8 p. b.), ale i poklesom u miest a samosprávnych krajov (- 13,6 p. b.) a u obstarávateľov (- 15,4 p. b.). Zistené údaje teda preukázali, že sa síce obstarávalo viac zelených zákaziek čo do počtu, ale v nižších finančných objemoch, čo mohlo byť spôsobené hospodárskou recesiou.

Za najväčší nedostatok považujeme skutočnosť, že bola nízka návratnosť dotazníkov práve z ÚOŠS (ministerstiev a ostatných ÚOŠS), pretože na dotazník odpovedalo iba 6 ministerstiev (MDVRR SR, MH SR, MK SR, MS SR, MŠVVŠ SR, MŽP SR) a 4 inštitúcie na úrovni ÚOŠS (Úrad vlády SR, ÚVO, NBÚ a NBS). Ostatné oslovené ministerstvá (MF SR, MPRV SR, MPSVR SR, MZVEZ SR, MZ SR, MV SR, MO SR) údaje formou vyplneného dotazníka neposkytli. Keďže po dohode s rezortmi kontaktuje MŽP SR rezortné organizácie väčšiny rezortov priamo – s výnimkou MO SR a MV SR - údaje za tie podriadené organizácie rezortov, ktoré dotazník poslali, sú v prehľade o priemernej úrovni uplatňovania environmentálnych charakteristík vo verejnom obstarávaní zahrnuté.

Vzhľadom na závery, vyplývajúce z monitorovania, v budúcom období je potrebné zvýšiť aktivitu jednotlivých ministerstiev a pokračovať vo vzdelávaní verejných obstarávateľov a obstarávateľov s cieľom postupného napĺňania náročného strategického cieľa NAP GPP II – dosiahnuť do roku 2015 priemernú úroveň GPP v SR 65 % na úrovni ÚOŠS a ich podriadených organizácií a 50 % na úrovni samosprávnych krajov a obcí.

Materiál má informatívny charakter, z tohto dôvodu nebol predložený na medzirezortné pripomienkové konanie. Predložený materiál nemá negatívny vplyv na rozpočet verejnej správy, podnikateľské prostredie, životné prostredie, sociálne vplyvy,  ani vplyv na informatizáciu spoločnosti.